**VSEM ČLANICAM**

Ljubljana, 16.3.2016

**ZADEVA: Sofinanciranje programov Mali sonček, Zlati sonček, Krpan, Naučimo se plavati in rekreacije za invalide**

Specialna olimpiada Slovenije je s strani Zveze za šport invalidov Slovenije - Paraolimpijskega komiteja, snovalko projekta Aktivni, zdravi in zadovoljni, prevzela

koordinacijo izvajanja programov: **Mali sonček, Zlati sonček, Krpan in Naučimo se plavati**, ki so v celoti prilagojeni osebam z motnjami v duševnem razvoju. Ponujen pa je tudi program **rekreacije za invalide**, ki je namenjen odraslim in starostnikom. Pri prvih štirih programih ni starostnih omejitev.

Pri športnikih z motnjami v duševnem razvoju pri opravljanju nalog za osvojitev značk v posameznem programu niso predvidene starostne omejitve, kakor je to sicer v šolskem sistemu. Prav tako vse naštete naloge izvajajo glede na njihovo razumevanje in fizične sposobnosti. Z drugimi besedami – vi kot trener ste tisti, ki boste znotraj štirih zasnovanih programov za svojega športnika našli najbolj primernega, takšnega, ki ne bo prezahteven, a bo športniku še vedno v izziv ali se odločili za rekreativno obliko.

**Gradivo in regijska usposabljanja**

Gradivo za izvajanje programov je v celoti pripravljeno in bo za vsak program posebej oblikovano v svoji knjižici. Pripravljeno bo najkasneje do 21. marca in bo objavljeno na spletni strani društva, o čemer vas bomo obvestili. Najbrž se boste takrat lažje odločili za sodelovanje, ta razpis naj bo le že zdaj spodbuda, da o vključitvi v projekt razmišljate. Nekateri programe že poznate iz rednih programov športa, naloge za našo populacijo so le nekoliko prilagojene. Od nosilca projekta pričakujemo tudi posebne knjižice, v katere boste lahko zavedli uspešnost na posameznih projektih.

Prva, krajša predstavitev projekta je že bila narejena na seminarju o organiziranosti SOS, 3.2. v Ljubljani, naslednja pa bo 29.3. na Občnem zboru, prav tako v Ljubljani. Po tem datumu bomo predvidoma v prvem tednu aprila organizirali še obsežnejša regijska usposabljanja (v Mariboru, Vipavi, Velenju, Ljubljani – 6.4. in Radovljici – 4.4.). Rok za izvajanje projekta je namreč izredno kratek, saj naj bi kvoto 360 izvedb znotraj petih različnih programov dosegli do 24.6.2016. Žal je bila aktivacija zasnovanega programa izredno pozna, zato vam lahko razpis ponudimo šele zdaj. Seveda je izvajanje programov tudi v prihodnosti več kot zaželeno.

**Način sofinanciranja**

Da bi štart v nov projekt lažje stekel, bo SOS izvajalcem namenila sredstva »Norveškega sklada«, ki so bila pridobljena v ta namen. Višina sofinanciranja velja za enega športnika. Lokalni program, ki sodeluje v projektu, lahko denar poljubno nameni za nakup športnih rekvizitov za potrebe izvajanja programa ali za plačilo dodatnih športnih prostorov, v kolikor je to potrebno (na primer plavanje).

Sredstva se bodo razdeljevala po naslednjem razdelilniku:

|  |  |
| --- | --- |
| **Ime programa** | **Višina sofinanciranja**  **na športnika** |
| Mali sonček | 7,5 EUR |
| Zlati sonček | 7,5 EUR |
| Krpan | 7,5 EUR |
| Naučimo se plavati | 20 EUR |
| Rekreacija za invalide | 7,5 EUR |

Lokalni program lahko v izvajanje omenjenih programov vključi poljubno število športnikov in mešano po posameznih programih (na primer: 3 Mali sonček, 4 Zlati sonček, 2 Krpan in 5 Naučimo se plavati), odločite pa se lahko tudi za izvajanje enega samega programa s poljubnim številom športnikov. Izvajanje rekreacije za invalide je zaželeno v skupini najmanj 5 vadečih (nabor vaj bo opredeljen v posebnem priročniku). Posamezen športnik lahko izvede več različnih programov.

**Obveznosti do SOS-a**

Kot dokazilo za izvedbo programa boste predložili:

* skenirano listo z imeni in priimki športnikov, ki so sodelovali v projektu ter njihovimi podpisi (kjer je to mogoče, sicer se naredi kljukica) na za to posebej zasnovani podpisni listi, ki vam jo bomo posredovali;
* najmanj 3 kvalitetne fotografije, ki bodo izkazovale izvajanje projekta (posamezne in skupinska) – na fotografijah mora biti razviden promocijski pano s strani financerja »Norveškega sklada«, ki vam ga bomo zagotovili.

Po predloženih dokazilih boste društvu izstavili račun po specifikaciji, ki vam jo bomo pripravili in boste tako prejeli sredstva (sredstva, kakor je to v navadi v evropskih projektih, ne morejo biti razdeljena vnaprej). Vsa dokazila morajo prispeti na e-pošto društva **najkasneje do 30. maja**, zaželeno pa je, da že prej.

**Način prijave**

Za sodelovanje v projektu se prijavite na priloženi prijavnici, kjer opredelite število sodelujočih športnikov po posameznih programih ter pošljete osnovne podatke o koordinatorju projekta pri vas. V e-prijavnico vpišete podatke o tekmovalcih, ki jih skopirate iz vaših tabel z ID kodami ter v zadnjem stolpcu vpišete **številko** programa, za katerega prijavljate posameznega športnika.

**Prijave zbiramo do 8. aprila oziroma do zapolnitve kvote** na e-pošto: [so.slovenija@gmail.com](mailto:so.slovenija@gmail.com). V kolikor bo prijav za izvedbo programov preveč (presežena kvota) bo tekmovalna komisija SOS enakovredno razdelila kvote po posameznih lokalnih programih, glede na število vključenih športnikov v SOS. Seveda gre v tem primeru le za kvoto, ki jo SOS sofinancira za projekt, vi pa lahko programe izvajate s poljubnim številom športnikov.

Upamo, da se vam bo zdel projekt dovolj zanimiv za vaše športnike, hkrati pa priložnost za obogatitev vaših športnih vsebin. Vso potrebno znanje za izvajanje programov boste prejeli na regijskih usposabljanjih.

V primeru dodatne razlage sem vam na voljo,

Urška Kustura, izvršna sekretarka